Clément Janequin
Clément Janequin, ca. 1485-1558, fransk komponist. Clément Janequin vides at have virket bl.a. i Bordeaux, men synes i modsætning til andre musikere fra samme tid ikke at have haft fast ansættelse ved en kirke eller et hof.
Foruden adskillige kirkemusikværker (messer, motetter) skrev han et anseeligt antal flerstemmige chansoner, som især har bidraget til hans historiske betydning.
På grund af deres udnyttelse af tonemaleriske virkemidler som fx i La Bataille (eller La Guerre), Le chant des oiseaux eller Les cris de Paris, der skildrer henholdsvis slaget ved Marignano (1515), fuglesang og gaderåb i Paris, udgør de et tidligt eksempel på programmusik.